《二月十五晚吴江二亲携酒》
元代·方回

今日山城好事新，客来夸说齿生津。
喜晴郊外多游女，归暮溪生尽醉人。
鲜笋紫泥开玉版，嘉鱼碧柳贯金鳞。
一壶就请衰翁饮，亦与花朝报答春。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。